Jernej Štromajer

**Tudi v ZDA zadruge niso nič nenavadnega**

*Začetki razvoja zadružništva v ZDA segajo v 18. stoletje in odražajo tako evropski vpliv prvih priseljencev kot osnovno potrebo ljudi po sodelovanju za reševanje skupnih problemov.*

**Zgodovinski razvoj**

Medtem ko začetke zadružništva na Slovenskem najdemo v sredini 19. stoletja, pa je **prvo zadružno podjetje v ZDA nastalo že leta 1752**. Za prvo priznano zadrugo v ZDA velja Philadelphia Contributionship, ki je nastala kot vzajemna protipožarna zavarovalnica in ki na področju zavarovalništva deluje še danes. Njen ustanovitelj je bil Benjamin Franklin, eden od ameriških ustanovnih očetov, čigar obraz krasi bankovec za 100 ameriških dolarjev.

Kasneje so se začele razvijati **razne druge zadruge**, predvsem lokalnega pomena, ki so se razvile najprej na podeželju. Do leta 1866 so bile (predvsem potrošniške) zadruge prisotne v vseh pomembnejših ameriških industrijskih mestih. Po ameriški državljanski vojni so se ljudje začeli povezovati predvsem z željo, da se s pomočjo zadružništva povežejo pridelovalci in predelovalci ter da vzpostavijo neposreden kontakt (brez posrednikov) s kupci (potrošniki). Tako so se razvile različne organizacije (Order of the Patrons of Husbandry, The Farmers' Alliance, Society of Equity …), ki so bile različno uspešne in so se obdržale različno dolgo. Zanimanje za zadruge se je ob prelomu stoletja še dodatno okrepilo predvsem kot odgovor na prakse monopolov, ki so bili videni kot eksces kapitalizma. Mnogi so zadruge videli kot **sredstvo za bolj družbeno odgovorno ekonomijo**.

Tudi zato je leta 1916 nastalo združenje The Cooperative League of the United States of America (CLUSA), ki ga danes poznamo pod imenom **National Cooperative Business Association (NCBA)**. Ta članska organizacija, ki je nastala z namenom širitve zadružnega modela, danes deluje na področju razvoja zadružništva in zagovorništva interesov zadrug v ZDA ter za njih lobira pri različnih odločevalcih (npr. pri ameriškem kongresu).

Velika gospodarska kriza oz. velika depresija, ki se je pričela leta 1929, je povzročila dodatno **podporo razvoju zadrug s strani zvezne oblasti v ZDA**. Tako je nastala podlaga za nastanek finančnih zadrug (angl. *credit unions*) na zvezni ravni, hkrati pa so bile oblikovane določene druge spodbude za razvoj predvsem kmetijskih zadrug na podeželju (elektrifikacija). Dodatne spodbude na področju zadružništva so prinesle politike programa New Deal.

Po drugi svetovni vojni so bile zadruge deležne manjše podpore s strani zvezne politike. Razvile so se predvsem potrošniške zadruge v kmetijskem sektorju, zadruge pa so se povezovale v manjše število večjih zadrug. Dodatno so se kasneje razvile potrošniške zadruge, ki so nudile organsko in ekološko pridelano hrano; čeprav jih veliko ni preživelo, pa imajo nekatere še danes velik vpliv na omenjenem tržišču.

**Zadruge v ZDA danes**

V ZDA imajo po aktualnih podatkih zadruge **več kot 350 milijonov članov** (ena oseba je seveda lahko članica več različnih zadrug), od tega je 340 milijonov članov različnih potrošniških zadrug. Podatki kažejo, da trenutno v ZDA deluje okoli **30.000 zadrug**, ki poslujejo na več kot 73.000 lokacijah po celotni državi. Te zadruge imajo v lasti več kot 3.000 milijard dolarjev premoženja, letno ustvarijo 500 milijard dolarjev prihodkov in izplačajo za 25 milijard dolarjev plač. V njih je zaposlenih **več kot 850 tisoč ljudi**. Posebej velja omeniti, da je med njimi tudi **223 t. i. delavskih zadrug**.

***Tabela 1****: Ekonomski podatki o zadrugah v ZDA.*

|  |  |  |  |  |  |  |
| --- | --- | --- | --- | --- | --- | --- |
| **VRSTA ZADRUGE** | **PREMOŽENJE** | **PRIHODKI** | **PLAČE** |  | **ŠT. ZADRUG** | **ŠT. ZAPOSLENIH (V TISOČIH)** |
|  | **(v milijonih dolarjev)** |  |  |  |
| Delavske | 128 | 219,24 | 55,41 |  | 223 | 2,38 |
| Proizvajalske  | 23.632 | 65.426 | 2.970 |  | 1.494 | 72,93 |
| Nakupovalne | 1.126.848 | 157.892 | 2.902 |  | 724 | 130,35 |
| Potrošniške | 1.975.805 | 291.086 | 19.085 |  | 26.844 | 650,65 |
| **SKUPAJ** | **3.126.414** | **514.624** | **25.013** |  | **29.285** | **856,31** |

Seveda je vpliv zadrug v ZDA na celotno gospodarstvo še širši, tako z izdatki zadrug kot s potrošnjo tistih, ki iz naslova zadrug prejemajo plačo ali druge dohodke, kar se pozna v prometu drugih ekonomskih subjektov. University of Wisconsin–Madison (ena od »elitnih« ameriških javnih univerz, ki sodi med t. i. *Public Ivy*) ocenjuje, da skupni ekonomski vpliv (angl. *economic impact*) zadrug na ekonomijo ZDA znaša 654 milijard dolarjev prometa, da zadruge v ZDA ustvarijo **več kot dva milijona delovnih mest** in je zaradi njih izplačanih 75 milijard dolarjev plač in dodatkov ter za 133,5 milijarde dolarjev dodane vrednosti.

***Tabela 2****: Ekonomski vpliv (angl. economic impact) zadrug v ZDA.*

|  |  |  |  |  |
| --- | --- | --- | --- | --- |
| **SEKTOR** | **PRIHODKI** | **PLAČE** |  | **DELOVNA MESTA** |
|  | **(v milijonih dolarjev)** |  |  |
| Kmetijske in potrošniške zadruge idr. | 201.207 | 1.381 |  | 422.505 |
| Socialne storitve in javne službe (zdravstvo, šolstvo, varstvo otrok) | 7.525 | 169 |  | 424.505 |
| Finančne storitve | 394.363 | 51.176 |  | 1.133.353 |
| Javne dobrine (voda, elektrika, telekomunikacije) | 49.808 | 8.292 |  | 162.873 |
| **SKUPAJ** | **652.903** | **74.969** |  | **2.143.236** |

**Primerjave s Slovenijo**

Za primerjavo: v Slovenji je za primerjavo po podatkih AJPES za leto 2013 registriranih **311 zadrug**, ki zaposlujejo 3.203 ljudi in so v letu 2013 ustvarile 811.387 tisoč evrov prihodkov in 812.031 tisoč evrov odhodkov ter neto dodano vrednost v višini 79.152 tisoč evrov.

***Tabela 3****: Podatki AJPES o zadrugah v Sloveniji v letu 2013.*

|  |  |  |  |
| --- | --- | --- | --- |
| **SEKTOR** | **ŠTEVILO ZADRUG** | **ŠTEVILO ZAPOSLENIH** | **PRIHODKI (V TISOČ €)** |
| Kmetijstvo in lov, gozdarstvo, ribištvo | 76 | 411 | 104.155 |
| Predelovalne dejavnosti | 27 | 236 | 32.920 |
| Oskrba z električno energijo, plinom in paro | 2 | 0 | 0 |
| Oskrba z vodo, ravnanje z odplakami in odpadki, saniranje okolja | 10 | 0 | 181 |
| Gradbeništvo | 13 | 15 | 6.046 |
| Trgovina, vzdrževanje in popravila motornih vozil | 92 | 2.428 | 652.469 |
| Promet in skladiščenje | 4 | 12 | 3.226 |
| Gostinstvo | 4 | 0 | 180 |
| Informacijske in komunikacijske dejavnosti | 5 | 0 | 150 |
| Finančne in zavarovalniške dejavnosti | 2 | 0 | 8 |
| Poslovanje z nepremičninami | 34 | 56 | 3.806 |
| Strokovne, znanstvene in tehnične dejavnosti | 25 | 40 | 3.610 |
| Druge raznovrstne poslovne dejavnosti | 6 | 1 | 144 |
| Dejavnost javne uprave in obrambe, dejavnost obvezne socialne varnosti | 3 | 0 | 481 |
| Izobraževanje | 1 | 0 | 0 |
| Zdravstvo in socialno varstvo | 3 | 1 | 65 |
| Druge dejavnosti | 4 | 3 | 3.947 |
| **SKUPAJ** | **311** | **3.203** | **811.387** |

Ugotovimo lahko, da skupni promet zadrug v ZDA znaša **4,7 % bruto družbenega proizvoda** (BDP), kar je več od deleža BDP, ki ga imajo zadruge v Sloveniji (po dostopnih podatkih okoli 2,2 %). Tudi delež zaposlenih v zadrugah v ZDA (okoli 0,59 %) je večji, kot je delež zaposlenih v zadrugah v Sloveniji (okoli 0,35 %). Podatkov o ekonomskem vplivu (angl. *economic impact*) zadrug na ekonomijo v Sloveniji žal ni, tako da jih ne moramo primerjati s podatki iz ZDA.

**Delavsko delničarstvo v ZDA**

Moramo se zavedati, da v ZDA obstaja še ena oblika ekonomske demokracije in delavskega (so)lastništva, in sicer podjetje s ***t. i. Employee Stock Ownership Plans (ESOP)***. Gre za poseben sklad delavskega delničarstva v okviru posameznega podjetja. Podjetij tega tipa je v ZDA **okoli 11.000, zaposlujejo pa okoli 11,5 milijona ljudi.**